Darius Olaru, vehement cu privire la obiectivele sale pentru 2024! "Trebuie să fie doar un pas"
Darius Olaru, căpitanul clubului FCSB, trece prin una dintre cele mai bune perioade ale carierei sale de jucător.
Fotbalistul are o cotă de 6.5 milioane de euro și 16 contribuții de gol în 28 de meciuri jucate în campionat.
Olaru a declarat că România a reușit să se califice la EURO 2024 datorită continuității echipei.
Totodată, fotbalistul a rpecizat că unul dintre obiectivele sale principale este să câștige titlul de campion alături de roș-albaștri.
"Cred că factorul principal la naţională în ultima perioadă a fost grupul, pentru că suntem cam aceiaşi jucători, de la convocarea la convocare, şi asta ne-a unit mai mult. Cu timpul e normal că ne-am acomodat unul cu celălalt şi e clar că au venit şi rezultatele. Calificarea trebuie să fie doar un prim pas, îl aşteptam cu toţii. Ştiam că vor veni aceste generaţii foarte bune din spate şi noi trebuie să ne continuăm să obţinem rezultate bune şi pe viitor", a declarat Olaru, într-un interviu acordat pentru FRF TV.
"Din punctul de vedere al cifrelor am un an foarte bun, mi-am ajutat echipa cu multe goluri şi pase de gol şi mă bucură acest fapt. În luna ianuarie am făcut un cantonament bun, ne-am pregătit foarte bine acolo şi după ce am revenit am reuşit să marchez câteva goluri şi să-mi ajut echipa. Ar fi perfect dacă am câştiga campionatul şi să ajungem într-o semifinală de EURO. Nu vreau să mă gândesc deocamdată la un posibil transfer, am o treabă de terminat la club, în plus trebuie să pregătim cât mai bine turneul final", a afirmat jucătorul celor de la FCSB.